ΓΡΑΠΤΗ ΕΡΩΤΗΣΗ E-3966/98

υποβολή: Karin Jöns (PSE) προς την Επιτροπή

(4 Ιανουαρίου 1999)

Θέμα: Ειδικές ρυθμίσεις για τις εισαγωγές αραβοσίτου στην Ισπανία

Οι κανονισμοί του Συμβουλίου 1799/87(1) της 25.06.1987, 3875/92(2) της 28.12.1992, 3640/93(3) της 17.12.1993 και οι κανονισμοί της Επιτροπής 1839/95(4) της 26.07.1995 και 1963/95(5) της 09.08.1995 ρυθμίζουν τις εισαγωγές αραβοσίτου στην Ισπανία από τις ΗΠΑ και άλλες τρίτες χώρες. Σύμφωνα με τους ανωτέρω κανονισμούς προβλέπεται για την Ισπανία ετήσια ποσόστωση εισαγωγών 2 εκατ. τόννων αραβοσίτου και 300 000 τόννων σόργου μείον ορισμένες ποσότητες προϊόντων υποκατάστασης, ρύθμιση την οποία ο κανονισμός 1799/87 χαρακτηρίζει ως "μεταβατικό μέτρο". Οι κανονισμοί αυτοί ορίζουν εξάλλου ότι οι εισαγόμενες ποσότητες αραβοσίτου πρέπει να χρησιμοποιηθούν ή ακόμη και να μεταποιηθούν στην Ισπανία και προβλέπουν σε περίπτωση διατάραξης της αγοράς μέσω της εξαγωγής μεταποιημένων προϊόντων του αραβοσίτου αυτού σε άλλα κράτη μέλη της Κοινότητας ότι μπορεί να εφαρμόζεται αντισταθμιστικός δασμός.

Οι ανωτέρω κανονισμοί παρέχουν στη μεταποιητική βιομηχανία αραβοσίτου της Ισπανίας συγκριτικό πλεονέκτημα σε σχέση με τις αντίστοιχες βιομηχανίες άλλων κρατών μελών της Ένωσης δεδομένου ότι η Ισπανία μπορεί να αγοράζει τις ανωτέρω ποσότητες υπό προτιμησιακούς όρους και ταυτόχρονα λαμβάνει αραβόσιτο ποιότητας από τρίτες χώρες ο οποίος είναι κατάλληλος για μεταποίηση σε τρόφιμα.

1. Πώς ορίζει η Επιτροπή ένα "μεταβατικό μέτρο" σύμφωνα με τον κανονισμό του Συμβουλίου 1799/87 έχοντας υπόψη τη διάρκειά του;

2. Η διάρκεια ισχύος του κανονισμού 1963/95 είναι χρονικά περιορισμένη;

3. Συμμερίζεται η Επιτροπή την άποψη ότι λόγω των κανονισμών αυτών δημιουργείται στρέβλωση του ανταγωνισμού εντός της εσωτερικής αγοράς για τη μεταποιητική βιομηχανία αραβοσίτου;

4. Εάν συμμερίζεται την άποψη αυτή, τι σκοπεύει να κάνει για να εξαλείψει τη στρέβλωση αυτή του ανταγωνισμού;

5. Πώς σκοπεύει η Επιτροπή να επιβάλει και εφαρμόσει αποτελεσματικά τους αντισταθμιστικούς δασμούς στην εσωτερική αγορά;

Απάντηση του κ. Fischler εξ ονόματος της Επιτροπής

(16 Φεβρουαρίου 1999)

Η ποσόστωση εισαγωγής αραβόσιτου στην Ισπανία είναι αποτέλεσμα των διαπραγματεύσεων μεταξύ της Κοινότητας και των Ηνωμένων Πολιτειών για να αντισταθμιστούν οι αμερικάνικες απώλειες εξαγωγής κατόπιν της προσχώρησης της Ισπανίας στην Κοινότητα. Η αρχική συμφωνία, του 1987, είχε προβλεφθεί για μία μεταβατική περίοδο τεσσάρων ετών. Εν συνεχεία, το Συμβούλιο την ανανέωσε για τρία συνεχόμενα έτη έως ότου συμπεριλήφθη το 1994, στις συμφωνίες της Παγκόσμιας Οργάνωσης Εμπορίου (ΠΟΕ) του Marrakech.

1. Κατόπιν της συμφωνίας της ΠΟΕ του Marrakech, η ποσόστωση κατά την εισαγωγή του αραβόσιτου στην Ισπανία δεν αποτελεί πλέον μεταβατικό μέτρο διότι η εν λόγω συμφωνία δεν προβλέπει οριστική ημερομηνία εφαρμογής.

2. Ο κανονισμός (ΕΚ) 1839/95, όπως τροποποιήθηκε από τον κανονισμό (ΕΚ) 1963/95 της Επιτροπής, της 9ης Αυγούστου 1995, για τις λεπτομέρειες εφαρμογής των δασμολογικών ποσοστώσεων κατά την εισαγωγή αντιστοίχως του αραβόσιτου και του σόργου στην Ισπανία και του αραβόσιτου στην Πορτογαλία(6), δεν είναι παρά μόνο ένας κανονισμός της Επιτροπής ο οποίος καθορίζει τις λεπτομέρειες εφαρμογής της ποσόστωσης που αναφέρεται από την συμφωνία της ΠΟΕ. Κατά συνέπεια, δεν περιορίζεται, η διάρκεια εφαρμογής του εν λόγω κανονισμού.

3. Αναγνωρίσθηκε από την έναρξη της εφαρμογής του, ότι η εν λόγω ποσόστωση θα μπορούσε να επιφέρει στρεβλώσεις του ανταγωνισμού. Για τον λόγο αυτό, η νομοθεσία ορίζει ότι ο εισαγόμενος αραβόσιτος πρέπει να χρησιμοποιείται ή να μεταποιείται στην Ισπανία. Μέχρι το 1995, η κοινοτική ρύθμιση προέβλεπε τη δυνατότητα σύστασης ενός εξισωτικού δασμού στην περίπτωση διαταραχών στις αγορές των μεταποιημένων προϊόντων με βάση τον αραβόσιτο. Ωστόσο, επειδή ένα τέτοιο μέτρο δεν είναι σύμφωνο με την ενιαία αγορά που συστήθηκε με την Συνθήκη ΕΕ, δεν συμπεριλήφθηκε στον κανονισμό (ΕΚ) 1839/95.

Από οικονομικής άποψης, η Επιτροπή αναγνωρίζει ότι η ποσόστωση αποτελεί πλεονέκτημα για τους παρασκευαστές οι οποίοι ευρίσκονται στην Ισπανία και χρησιμοποιούν τον υαλώδη αραβόσιτο που εισάγεται στο πλαίσιο της ποσόστωσης. Ωστόσο, όσον αφορά τους παρασκευαστές που χρησιμοποιούν τον κίτρινο αραβόσιτο που εισάγεται στο πλαίσιο της ποσόστωσης, δεν μπόρεσε να διαπιστωθεί μέχρι σήμερα στρέβλωση του ανταγωνισμού. Ο κίτρινος αραβόσιτος που χρησιμοποιείται για την παρασκευή ζωοτροφών, αμύλου και γλυκαντικών, απορροφά πλέον του 90 % των ποσοστώσεων κατά την εισαγωγή στην Ισπανία.

Όσον αφορά τον υαλώδη αραβόσιτο που χρησιμοποιείται για την παρασκευή των "corn flakes", έχουν υποβληθεί στην Επιτροπή μηνύσεις εκ μέρους των βιομηχανιών του βορρά της Κοινότητας.

4. Όσον αφορά τον υαλώδη αραβόσιτο η Επιτροπή μελετά επί του παρόντος την οικονομική, νομική και πολιτική επίπτωση του προβλήματος. Η Επιτροπή ελπίζει να συνάψει συμπεράσματα κατά το προσεχές μέλλον.

5. Η εφαρμογή εξισωτικού δασμού στις συναλλαγές μεταξύ των κρατών μελών δεν συμβιβάζεται πλέον με την ενιαία αγορά που αναφέρεται στην συνθήκη ΕΚ.

(1) ΕΕ L 170 της 30.6.1987, σελ. 1.

(2) ΕΕ L 391 της 31.12.1992, σελ. 1.

(3) ΕΕ L 333 της 31.12.1992, σελ. 13.

(4) ΕΕ L 177 της 28.7.1995, σελ. 4.

(5) ΕΕ L 189 της 10.8.1995, σελ. 22.

(6) ΕΕ L 189 της 10.8.1995.